Il-programm il-ġdid tal-UE Ewropa Diġitali ser jagħti spinta lit-trasformazzjoni diġitali billi jipprovdi finanzjament għall-introduzzjoni ta' teknoloġija avvanzata f'oqsma kruċjali bħall-intelliġenza artifiċjali, is-supercomputing u ċ-ċibersigurtà. B'baġit imdaqqas ta' €7 588 miljun, il-programm ser jitħaddem għall-perjodu 2021-2027, li jibda b'mod retroattiv mill-1 ta' Jannar. Il-Kunsill adotta l-programm illum; wara dan tiġi l-adozzjoni mill-Parlament Ewropew. Il-programm Ewropa Diġitali huwa parti mill-ispinta qawwija tal-UE biex tagħmel l-aħjar użu mid-diġitalizzazzjoni għall-benefiċċju tas-soċjetajiet u l-ekonomiji tagħha, iżżid l-awtonomija tagħha f'teknoloġiji ewlenin u ssaħħaħ il-kompetittività tagħha. Dan ser jgħinna nibnu servizzi diġitali tal-ogħla livell ta' żvilupp tekniku u siguri għaċ-ċittadini u n-negozji kollha madwar l-Unjoni. Pedro Nuno Santos, Ministru għall-Infrastruttura u d-Djar tal-Portugall, President tal-Kunsill Il-Programm Ewropa Diġitali ser jiffinanzja proġetti f'ħames oqsma , kull wieħed b'baġit indikattiv proprju tiegħu: computing ta' prestazzjoni għolja: €2 226 914 000 intelliġenza artifiċjali: €2 061 956 000 ċibersigurtà u fiduċja: €1 649 566 000 ħiliet diġitali avvanzati: €577 347 000 implimentazzjoni, l-aħjar użu tal-kapaċitajiet diġitali u interoperabbiltà: €1 072 217 000 Il-programm Ewropa Diġitali ser jikkomplementa għadd ta' programmi oħra li jappoġġaw it-trasformazzjoni diġitali, bħal Orizzont Ewropa, li jiffoka fuq ir-riċerka u l-iżvilupp teknoloġiku, u l-aspetti diġitali tal-Faċilità Nikkollegaw l-Ewropa. Barra minn hekk, skont ir-regolament il-ġdid dwar il-Faċilità għall-Irkupru u r-Reżiljenza, il-pjanijiet nazzjonali għall-irkupru u r-reżiljenza jridu jallokaw mill-inqas 20% tan-nefqa għat-tranżizzjoni diġitali. Il-proċedura u l-passi li jmiss Il-vot tal-lum, li ttieħed permezz ta' proċedura bil-miktub, ifisser li l-Kunsill adotta l-pożizzjoni tiegħu fl-ewwel qari. L-att legali issa jeħtieġ li jiġi adottat mill-Parlament Ewropew fit-tieni qari qabel jiġu ppubblikati fil-Ġurnal Uffiċjali tal-UE. Ir-regolament ser jidħol fis-seħħ fil-jum tal-pubblikazzjoni tiegħu. Fl-14 ta' Diċembru 2020, intlaħaq qbil proviżorju bejn il-presidenza tal-Kunsill u l-Parlament Ewropew li jwassal għall-adozzjoni formali. Fit-18 ta' Diċembru 2020, it-test maqbul ġie approvat mill-Kumitat tar-Rappreżentanti Permanenti tal-Kunsill. Regolament li jistabbilixxi l-Programm Ewropa Diġitali għall-perjodu 2021–2027 - il-pożizzjoni tal-Kunsill fl-ewwel qari Regolament li jistabbilixxi l-Programm Ewropa Diġitali – raġunijiet tal-Kunsill Programm Ewropa Diġitali – qbil informali mal-Parlament Ewropew (stqarrija għall-istampa, 14 ta' Diċembru 2020) Futur diġitali għall-Ewropa (informazzjoni ġenerali) Baġit fit-tul tal-UE 2021-2027 (informazzjoni ġenerali)